Badplaas, so te sê halfpad tussen Barberton en Carolina, is ’n gesinsoord soos min. Hier is 289 staanplekke wat elkeen tot agt mense kan huisves. Byna elke staanplek het koelte en is uitgelê op die rand van ’n koppie, op terrasse waarvan die laaste ry ’n lieflike uitsig oor die Hlumuhlumuberg het.
As jy van Lydenburg af Sabie toe mik oor die Long Tom-pas, is dit nie lank nie voor die plantasies al die teerpaaie opslurp. Die slim mense reken hierdie bome wat almal een of ander tyd papier gaan word, is een van die grootste mensgemaakte woude ter wêreld. Merry Pebbles is op Sabie, en die kampplekke strek al langs die Sabierivier af. Die kampplek laat ’n mens dink aan ’n klein stedelike uitbreiding vir tent- en woonwabewoners.
Dis geen nuus dat avontuurlustiges vir die heuwels en berge in die Nelspruit-omgewing mik nie. Hier kan jonk en oud sy sit op ’n quadfiets kry, daardie hol gevoel op jou maag ervaar op die foefieslaaid, of in die plantasies koes vir verfballe.
Dis ook bergfietswêreld en Mankele pas fietsryers wat wil kamp beter as ’n handskoen. Nie-trappers wat kamp is ewe welkom. Jou staanplek is op ’n groen grasperk en hier is geen probleem met spasie nie – die staanplekke is ook nie afgebaken nie.
As jy nie jou eie bergfiets saambring nie, kan jy een huur. Dit kos R175-R300 (halfdag tot voldag, fietshelm ingesluit). Gaan wys vir die jonges hoe om ’n kurper, swartbaars of geelvis te vang – hier is damme en ’n rivierloop.